作者:劉禹錫
標題:雜曲歌辭：楊柳枝
內容:塞北梅花羌笛吹，淮南桂樹小山詞。請君莫奏前朝曲，聽唱新翻楊柳枝。南陌東城春早時，相逢何處不依依。桃紅李白皆誇好，須得垂楊相發輝。鳳闕輕遮翡翠帷，龍墀遙望曲塵絲。禦溝春水柳暉映，狂殺長安年少兒。金穀園中鶯亂飛，銅駝陌上好風吹。城東桃李須臾盡，爭似垂楊無限時。花萼樓前初種時，美人樓上鬥腰支。如今拋擲上街裡，露葉如啼欲恨誰。煬帝行宮汴水濱，數株殘柳不勝春。昨來風起花如雪，飛入宮牆不見人。禦陌青門拂地垂，千條金縷萬條絲。如今綰作同心結，將贈行人知不知。城外春風滿酒旗，行人揮袂日西時。長安陌上無窮樹，唯有垂楊管別離。輕盈嫋娜佔春華，舞榭妝樓處處遮。春盡絮飛留不得，隨風好去落誰家。